Oos-Kaapse melkboer vermoor in plaasaanval | Landbou
Fredalette Uys en Michelle van der Spuy
Wyle mnr. Werner Büchner. Foto: LBW-argief
Drie verdagtes word gesoek na 'n bekende melkboer van die Oos-Kaap gisteraand tydens 'n plaasaanval vermoor is.
'n Vooraanstaande melkboer van die Oos-Kaap is gisteraand tydens 'n plaasaanval vermoor.
Luidens 'n verklaring wat Agri Oos-Kaap uitgereik het, is mnr. Werner Büchner (55), sy vrou, Estelle, en hul seun, Werner jr., in hul huis op die plaas Boslaagte naby Nanaga in die distrik Sarah Baartman deur drie gewapende mans aangeval.
Werner sr. is in die rug geskiet en hy is op die toneel dood. Werner jr. is ook raakgeskiet. Estelle het probeer om haar man en seun met haar eie liggaam te beskerm. Die aanvallers het haar aangerand en albei haar arms gebreek.
Volgens Agri Oos-Kaap het Estelle hulp ontbied waarna die plaaslike boeregemeenskap en belanghebbendes dadelik gereageer het.
Estelle en Werner jr. is albei na 'n hospitaal in Gqeberha geneem waar Werner jr. 'n operasie moes ondergaan. Hy is in 'n stabiele toestand.
Volgens Agri Oos-Kaap is die rede vir die aanval onbekend. Al wat tydens die aanval gesteel is, is twee selfone en 'n onbekende bedrag geld.
Die aanvallers is nog op vrye voete. Die honde-eenheid van die Suid-Afrikaanse Polisiediens en ander eenhede is meer ontplooi om by te staan met die soektog.
Agri Oos-Kaap bedank die plaaslike gemeenskap wat dadelik gereageer het op die noodoproep. Hy loof die beheerde manier waarop die noodprosedures in werking gestel is.
Werner sr. was 'n bekende in die melkbedryf. Hy was voorsitter van Clover Industries voordat die afdeling van Clover ontbondel is. Hy was onder meer die jongste voorsitter van dié maatskappy. Hy het ook die Nanaga Farming Trust saam met drie ander boere gestig.
Mnr. Piet Mey, VF Plus-LP en provinsiale leier in die Oos-Kaap, sê Buchner se afsterwe laat 'n groot leemte in die landboubedryf.
Hy sê plaasaanvalle en -moorde soos dié moet voor die deur van die ANC-regering gelê word aangesien dié soort misdaad tot 'n groot mate beperk kan word indien spesialiseenhede teen plaasaanvalle op die been gebring word.